El Port de Gandia obri una etapa de creiximent amb l?arribada d?una nova empresa operadora
11 juny 2025

## El Port de Gandia obri una etapa de creiximent amb l?arribada d?una nova empresa operadora11 juny 2025Última actualització: 11 juny 2025

![](../gestion/img/e110ddffdfb71193c21f619b53e79c79aa304da7e682a3564551c12b60cd5cd2.jpg)  
  

El Port de Gandia fa un nou pas per potenciar el seu pes estratègic amb la posada en marxa d'un nou operador. L’alcalde de la ciutat, **José Manuel Prieto**, ha visitat esta setmana el recinte portuari, acompanyat pels regidors **Miguel Ángel Picornell** i **Elena Moncho**, per conéixer de primera mà l’arribada de la primera embarcació de la nova empresa Gandia Serveis Portuaris S.L. (GSP). El vaixell _Spanaco Progress_ va atracar dilluns a la dàrsena gandiana a primera hora, carregant 3.800 tones de taulers, i es va marxar ahir.

Prieto ha destacat que es tracta _“d’una notícia excel·lent per a la ciutat i per al futur del por_t”, i ha subratllat l’impuls que suposarà per al trànsit de mercaderies, l’economia local i la creació i consolidació d’ocupació en el sector portuari. _Esta incorporació obri noves oportunitats i contribuïx a consolidar el paper del port com a eix estratègic de desenvolupament_”.

GSP, fruit de l’aliança entre Ership —una de les principals empreses marítimes del país— i Gandia Port Cargo, ha obtingut recentment la llicència de l’Autoritat Portuària de València. L’empresa centrarà la seua activitat en la càrrega, descàrrega, estiba, desestiba i transbord de mercaderies en general. “_Estes dues empreses, una de local i una altra que treballa en més de 40 ports, s’han unit per generar més tràfics comercials que ajudaran a créixer en activitat econòmica i comercial_”, ha destacat l’alcalde.

Així, l’empresa ha portat la grua més gran i potent que ha tingut mai el Port de Gandia.

  

Durant la visita, també s’ha ressaltat el moment de transformació que viu el port, amb inversions en marxa que superen els 30 milions d’euros destinats a infraestructures com els ‘tinglados’, la Marina o el nou centre de l’Institut Espanyol d’Oceanografia (IEO). “_Empreses privades i administracions estem treballant en intervencions que suposaran el rellançament del districte marítim_”.

“_El Port de Gandia, amb 133 anys d’història, ha de projectar-se cap a un futur innovador, sostenible i diversificat. Esta aposta per noves operatives i per obrir-se a més operadors és clau per assegurar la seua viabilitat i potenciar la seua dimensió econòmica i cultural_”, ha conclòs l’alcalde.